”...poprziklejane na wszeckich tabulach...”
Szpacyrkym po Cieszynie
“Gdo sie za swój jynzyk wstydzi
takim niech sie każdy brzidzi”
"Moja ty słodko cieszyńsko mowo
być zawsze do prawjynio gotowo
a jak cie uż żodyn nie bydzie rozumioł
to jyny wiater bydzie po naszymu szumioł"
POZÓR! Kiery nimo chynci tego czytać, abo kansi wraził łokulory, abo mo moc roboty i łoczy go bolóm to se może tego posłóchać jak prziciśnie ”kursywom” na tóm czornóm szczałke w tej szarej kostce, kierom nóndzie zaroz pod spodkym.
Insze cyrkusy
Zakiel eszcze kapke słónko świyci i s nieba nie suje śniyg, to fórt cosi zaimawego pudzie uwidzieć w naszym pieknym mieście. Taki mómy latoś szczynści, że tego deszcza ni ma za wiela i skyrs tego fórt gdosi mo nas przileżytoś nawszczywić. Porem dni tymu szło uwidzieć na rynku aji taki muzeum na kolcach. Kiejsi na dziedziny przijyżdżały kina objazdowe i inksze cyrkusy, a dzisio jak uż każdy mo aji kino w telefónie to uż nic ni ma ludzióm zocne. Za moc tam sie kolem tego muzeum tusteloków nie plyntło, bo isto nie było to moc zaimawe. Co inkszego było jak porem miesiyncy tymu nawszczywiły nas taki rozmajte budy na kolcach s jedzynim. Dycki tak to je, że ludzi idzie wartko napytać, coby se do bachórza rozmajtego jedzynio naciśli, bo to było i je fórt dlo ludzi nejważniejsze. Nasi starzicy na taki przipad dycki prawili, że to ni ma dobre łoczy napaś a rzić wypróżnić, bo na takim ogłóndaniu sie yno traci czas i nima s tego żodnego profitu. Idzie też dzisio uwidzieć poprziklejane na wszeckich tabulach i betónwych słupach w mieście przerozmajte papiórzane uśmiychnióne gymby łod chłopów i paniczek. Wedla każdej ś nich, idzie poczytać skyrs czymu dali sie na tych słupach przilepić i co rozmyślajóm dobrego zrobić jak zustanóm wybrani do rotuza. Tak se myślym jak by to było fajnie tak co chwila dać sie wybiyrać i cosi dować zarobiać wszeckim drukorzóm w Cieszynie. Szczynści mo yno ta nasza postawióno nowo galeryja STELA, że żodyn eszcze nie prziszeł na to, coby oblepić jóm naobkoło wyborczymi plaktami i przikryć nimi cały rusztónek.
Mini słownik:
zakiel-w tym czasie,
kapke-trochę,
fórt-ciągle,
skyrs- z powodu,
przyleżytoś- ma okazję,
dzedzina-wieś,
zocne-cenne,
zaimawe-ciekawe,
dycki-ciągle,
rzić-tyłek,
papiórzane-papierowe,
rotuz-ratusz,
rusztónek-rusztowanie
Tóż miyjcie sie wszedcy dobrze i wiesiołego popióntku.
szl_Latn szl_Latn szl_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn hau_Latn pol_Latn pol_Latn kea_Latn pol_Latn pol_Latn szl_Latn tur_Latn mri_Latn szl_Latn szl_Latn pol_Latn ind_Latn pol_Latn szl_Latn